정조 23년
己未十一月二十九日辰時上御誠正閣藥房入診大臣備局堂上引見入侍時藥房都提調李時秀提調金文淳副提調李集斗記事官洪奭周記注官承膺祚記事官李存秀右承旨鄭尙愚記事官金啓溫事變假注書南吉寬左議政沈煥之兵曹判書李在學戶曹判書趙鎭寬吏曹判書徐龍輔知訓鍊徐有大刑曹判書李義弼禮曹判書李祖承行護軍申大顯李得濟申大謙李漢豐吏曹參判李書九執義曺允遂副應敎李龜雲醫官金孝儉李敬培白成一李惟鑑玄必采以次進伏訖煥之等曰連日晴和之餘今頗雨濕聖體若何上曰一樣矣煥之等曰寢睡水剌之節何如上曰一樣矣煥之等曰王大妃殿氣候若何上曰一樣矣煥之等曰惠慶宮氣候若何上曰一樣矣時秀曰醫官待令入診何如上曰置之仍敎曰次對久未爲之而今日果善爲來會矣此後則雖非日次本司坐起則間間爲之好矣仍又敎曰次對爲之煥之曰此咸鏡監司具㢞北兵使李潤謙狀啓也枚擧西北鎭僉使李長郁吉州牧使李澄萬牒呈以爲西北鎭舊基在於西山長城兩洞之口而去庚子移設於卽今鎭基地勢隘狹土品沙礫耕播失利且無泉井汲來於數百步外川水居民見存僅爲三四戶及今移鎭不容少緩本鎭東有將軍坡古堡關防及農作炊汲比今鎭基利害不啻霄壤且相距只爲五里許則移鎭之役不至大費民力而今鎭基之高峰西山東峰三處烽臺皆自鎭後山外不見處轉達邑烽今若移鎭則新設南山一烽西應高峰北應東山東應崔世峰傳準邑烽則西山烽似是疊設革彼西烽設此南烽旣無烽軍加設之弊照應有勝於前日竝請令廟堂稟旨分付矣舊基居民若是零星耕播炊汲俱失其利則雖强令募入必不得安堵而新基相距不至遼絶烽臺移設亦無別弊道帥臣所論儘爲有據關防形便旣未詳知輕議移改非不重難而論其事勢則不可無變通之道矣上曰右相之意何如時秀曰形便利害雖未詳知而道帥臣之言旣如此可知其民情事勢之不得不然矣上曰兵判屢經關北奉使之行亦陳所見可也在學曰臣於奉使入北時雖未目見形便而亦聞其難支之狀蓋該鎭所處之地不合生理移設之議其來久矣今以道臣狀辭見之戶數益少不能成樣而移鎭新基旣在便近無損於關防有益於民生則恐不必靳許矣上曰將臣中曾經北閫人亦陳所見可也有大曰臣於二十餘年前待罪北閫而其本鎭處與欲爲移設處俱未目覩其形便故不敢臆對矣大謙曰臣待罪吉州牧使時目見該鎭基址矣土地瘠薄居民生利極艱以此鎭卒不能支保從前有移鎭之論矣今者道帥臣狀辭旣如此且移設相距不過五里則其於關防似無疎虞依狀請許施恐合事宜矣漢豐曰臣於待罪北閫時雖未目覩其形便蓋聞本鎭基址風氣甚惡居民莫可支保故其所移設之論厥惟久矣而今此道帥臣之言又如此依狀請許施恐合事宜矣煥之曰諸議僉同依狀請施行道帥臣雖以移設之時不至於大費民力爲言而在殘堡則實爲巨役嚴飭地方官及該邊將盡心經理亦自營閫從便措處俾勿更貽民弊之意一體分付何如上曰依爲之出擧條煥之曰頃者江華留守洪明浩以今春分給添餉貿米條二千六百一石三分二以錢還捧三分一本色捧上事論報本司故以三分一代錢之意題送矣卽見該留守再報則備陳島民艱乏之狀錢米分數請依前報施行矣守臣之如是屢報似由於事勢之不獲已貿米且與元還有異今年則姑爲許施而每歲添餉自有法意代錢收捧便成近例殊非重軍餉之道只爲報本司受題者事體亦涉未安此後若値不得不代捧之時則必爲論理狀聞稟旨施行之意一體分付何如上曰依爲之出擧條煥之曰卽見平安兵使李儒敬報本司辭緣則枚擧昌城府使牒呈以爲關防之緊要莫過於當峨山城當初築斯城也北面七百餘步之間未及設城因循置之有虧簣之歎本城餉穀旣自營邑別置年年盡分取耗取用於此處所築者旣載本城節目本穀今爲一萬四千四百餘石則一年耗條亦爲一千四百餘石本城未築處及舊城址年久頹破者量其完築假令磨鍊則將費六百斛折米然後庶可了當待明春始役節省需用從實報來後會減又有不可不變通者旣有山城則不可無軍餉恒儲本穀元數中折米限二千石自明年爲始特令留庫以備不虞爲辭矣江邊關防最稱當峨而城堞一面之尙未完築未免疎虞餉穀設置旣爲此等需用則量宜劃給許令修築恐爲得宜六百石折米雖似稍過帥臣旣以節省需用從實會減爲言依所請施行使之趁明春經理功役今此城餉之稍優蓋由於每年盡分而旣築山城全無恒儲非但名實之不副或恐糴多而生弊二千石留庫之請不害爲隨時措處之道一體許施何如上曰右相之意何如時秀曰當峨山城卽西邊關防最緊要之地修築城堞係是不可已之政且其所請物力以城餉一年耗條中節省需用爲辭恐不必靳持矣上曰依爲之出擧條煥之曰此咸鏡監司具㢞狀啓也枚擧長津府使李元植牒呈以爲昨年三水移來進上鹿茸三對本府始自今年封上而元價三百兩雖自大同庫上下此外添價例不下四百餘兩若或有退封之事則不知爲幾百兩之添加今年則添價四百餘兩自官僅得彌縫自明年更無拮据之路遍斂民戶在所難免三四百兩或五百餘兩年年責出則將有散而之他之慮但端川素稱巨府又是山邑而只有監營所封一對今此長津所封三對中一對分屬端川依長津例納于南兵營事請令廟堂稟處矣兩邑封進之多寡懸殊果涉不均而新設之邑民情未固凡於蠲徭省弊之方尤當加意依所請施行之意分付何如上曰依爲之出擧條上曰端川事言端旣出矣本邑金店之弊飭禁稍久或不無漸弛之慮自廟堂出擧條嚴飭好矣煥之曰民趨末利王政之所必禁故金銀開礦苟非關由於公家納稅於司農者不敢潛採乃是國典也近年以來無賴小民以採金爲業者無處無之而始自西北迤及畿峽惟其用力也省而得利也贏故游食之類競騖如市種種爲弊更僕難數而雖以北關言之端川金店之私自設始已有年所前後奉使之臣行過此地者皆言其弊而邇來傳說尤爲狼藉則利逕之潛開良民之受害槪可想知而營邑不惟不察反或有私人下屬之往來句檢而莫之禁焉者云其爲乖法綱而駭聽聞甚矣先從此等處大加警勵然後諸道之弊方可以次第禁斷嚴飭該道詳査其設店本末及前後營邑關涉之委折一一條列雖時道臣如有襲謬之事竝爲首實狀聞以竢勘處之意分付何如上曰依爲之出擧條命煥之等就座文淳鎭寬等曰臣等以湖西再運事査實則公州二隻尼城恩津德山瑞山各一隻皆於到泊三朔後始乃裝發而瑞山則聞有先期枚報於營門之事云雖與他邑差間其外現發之守令不可不拿問嚴勘而尼城鴻山二邑則裝發後亦不免遲滯云此則由於船人之不善擧行矣上曰寧有如許紀綱乎王政必自經界始經界之政在於制産而制民之産亦惟曰均其貢賦而已貢賦之名始自禹之貢殷周之助徹而土之所出謂之賦今之田稅是也任土作貢謂之貢今之大同是也貢賦均然後爲百姓者始可以樂歲終身飽凶年免於死亡以資其仰事俯育之計而賞善罰惡之政亦可以行於其間此正所謂旣富方穀也有國所重孰大於此則名以貢賦而如是犯科至有民間再徵之弊云者紀綱所在寧可任他大同之待秋停退自是特恩則拖到秋間之不足至於十月晦間而竝與田稅拖至九月者是豈成說乎顧今大小弊端皆由於紀綱之解弛以目下日氣見之當寒而燠當雪而雨雖不必以某事某事傅會爲說而小事積爲大事則紀綱解弛之咎亦豈可不驗於此等處乎有朝廷則有紀綱若不現發則已旣發之後不可不以法嚴勘就其中甚者刑配可也禁錮可也雖輕者亦難免重勘矣倉穀之那移立本有犯必勘法典至嚴則況敢再徵於民間乎設曰吏緣爲奸而吏奸之不察亦命吏之罪也雖曰船人之遲滯而命吏如此船人又何足責也近來此等懲礪之法一切蕩然先從一二現發者斷不饒貸始可爲生道殺人之方而自卿等有司之臣益各惕念無或放過於紀綱邊然後臣主俱榮可以共享其利矣今此査實云者猶未分明以今日筵敎或以公關或以私書嚴飭新伯使之一一更査而瑞山倅則當以新伯爲現告云雖事關自已者豈可不自首乎道臣體重遞易之弊雖不可不念而若有眞箇犯科則有難以此顧惜雖前伯亦難免不飭之罪矣在囚之德山倅亦爲姑放待査事決末同爲勘律之地可也在學曰大政當前新堂上當出五窠而營將中軍虞候無準朔之人勢將就其中朔數稍久者內遷而淸州全州兩營將則雖已瓜滿今六月都政時旣承仍任後仍用邊地履歷之命故不得出代而兩營將將用邊地履歷則當自六月以後更定朔數故敢此仰達矣上曰更計折半後出代可也出擧條在學曰文兼具得魯以書狀官奉命出疆矣侍衛之任不可久曠改差何如上曰依爲之出擧條在學曰臣以宣傳官事有可仰達者矣日前以宣傳官李漢極事因行首之報臣曹草記汰去矣聞其中鄭周誠李載弘二人以此有異議至於不參射會云矣上曰渠輩何敢如是乎兵判出去別定將校卽刻內捉囚龍虎營來後習陣日待下敎嚴處也在學承命先退上曰自來武將之無敢處義者非以爲武不如文而然也蓋爲武臣者宜念裹革之義故如故相臣申景禛之以大臣兼元戎者事關戎垣猶不敢處義靈城郡朴文秀卽是文宰而旣兼將任則雖有萬萬難强之情勢亦不敢自引不得已而至於胥命金吾文宰猶然況於武將又況如渠乳臭之輩以若蟣蝨之事謂以處義無難上徹於筵席乎此胡大事則尤何敢若是跳踉有若護黨者然乎昔在先朝以宣傳官薦事臨門親問遽分至嚴又於己未年間以武弁輩無敢處義之意至命揭板廳中矣武弁之管束專在將臣而訓將則身在元戎責任何如也意謂其頗能小心而旣聞此語乃不能操制渠輩敢以如此如彼之說至煩登聞豈不駭然之甚乎御將與摠使新授之故雖不深責而壯帥則況以首營將臣尤何敢如是乎故訓將返虞聞在日前而此將臣予不能忘可謂其生也榮其死也哀於故壯帥亦然而今之將臣太不知嚴畏目今紀綱雖無可言如李漢豐申大顯輩何敢若是以忘怒觀理之意今雖姑置而來頭宣傳官計劃日當有別樣處分而棍治之擧不容饒貸矣以此知悉可也命書榻敎曰政官牌招開政仍敎曰宣傳官直爲作闕差代也煥之曰漢城府判尹權刑曹參判李益運俱以身病久廢衙坐左尹鄭大容方有內閣校役職務頗多相妨云詞訟劇地不容瘝曠竝姑許遞何如上曰依爲之出擧條允遂曰三司合啓兩司合啓以諫院不備不得爲之憲府無前啓矣上曰左承旨何不仕進乎尙愚曰聞遭服制云矣命書榻敎曰左承旨許遞又命書榻敎曰未肅拜判敦寧洪良浩許遞又命書榻敎曰平安監司入侍吉寬承命出傳與平安監司李泰永偕入進伏上曰湖西民事比卿下去時可謂甚幸今年秋事果何如耶泰永曰可謂有年矣上曰荐饑之餘新舊竝督民情果不甚難否泰永曰今年穀價甚低故民亦不以爲苦矣上曰日前廟堂以抑配申禁事有所草記矣卿見其行會乎泰永曰未及見之矣上曰以湖西及關西事多欲詢問而今已日晏數日間當更召見矣命泰永先退仍命退諸臣以次退出